27-06-2014

Sagsnr.

2014-0092851

Dokumentnr.

2014-0092851-5

Sagsbehandler

Jørgen Tejlgaard Pedersen

Referat af møde i CSO den 19. juni 2014

|  |  |
| --- | --- |
| Dato: | 19. juni 2014 |
| Tid: | Kl. 11.30 |
| Sted: | Rådhuset, 1. sal, vær. 86 |
| Mødedeltagere: |       |
|  |  |
|  |  |

**Repræsentanter for Københavns Kommune**

Adm. direktør Claus Juhl, ØKF

Adm. Dir. Else Sommer, BUF

Adm. Dir. Anette Laigaard, SOF

Adm. dir. Birgitte Hansen, BIF

Dir. Bjarne Winge, ØKF

**Repræsentanter for organisationerne**

Formand Britt Petersen, FOA-LFS

Formand Jan Trojaborg, Københavns Lærerforening

Fællestillidsrepræsentant Tania Karpatschof, AC

Næstformand Mimi Bargejani, FOA/KLS

Næstformand Karla Kirkegaard, HK/Kommunal Hovedstaden

Faglig sekretær Caja Bruhn, 3 F København

Faglig sekretær Charlotte Thim von Mehren, FOA, Social- og Sundhedsafdelingen

Formand Henriette Brockdorff, BUPL Hovedstaden

Kredsformand Vibeke Westh, Dansk Sygeplejeråd, Kreds Hovedstaden

Vicekontorchef Mai-Britt Hedegaard, Københavns Embedsmandsforening

**Sekretariatsmedarbejdere**

Vicedirektør Helge Vagn Jacobsen, ØKF/KS

Kontorchef Lise Rasmussen, ØKF

Specialkonsulent Jørgen Tejlgaard Pedersen, ØKF

Specialkonsulent Kirstine Hovgaard Rubinstein, ØKF

Fuldmægtig Emil Jelstrup, ØKF

Chefkonsulent Henning Bickham, KFF

**Afbud**

Adm. dir. Carsten Haurum. KFF

Adm. dir. Katja Kayser, SUF

Adm. Dir. Pernille Andersen, TMF

Kredsformand Lars Petersen, SL, Storkøbenhavn

Direktør Gyrithe Saltorp, KEjd, deltog under pkt. 4.

Der var udsendt følgende dagsorden:

1. **Godkendelse af referat**

Referatet medfølger.

1. **Budget**

På baggrund af den indgåede aftale om kommunernes økonomi i 2015 (udsendt den 4. juni) orienteres om rammerne for de kommende budgetforhandlinger.

1. **Rapport om løntilskud**

CSO har en årlig drøftelse om brugen af ansættelse i løntilskud i Københavns Kommune. Drøftelsen finder sted på baggrund af indstilling til Beskæftigelses- og Integrationsudvalget (BIU) med to bilag: 1) Evaluering af løntilskud i Københavns Kommune 2013 og 2) Kvalitetsstandarder for besættelse af løntilskudspladser i KK.

På sit møde den 2. juni 2014 tog BIU evalueringen til efterretning og besluttede herudover, at ” Beskæftigelses- og Integrationsforvaltningen iværksætter følgende initiativer for at højne besættelsen af løntilskudspladserne: 1. Key Account Manager til hver forvaltning, 2. Kvalitetsstandarder for besættelse af løntilskudspladser, 3. Annocering af løntilskudstillinger på Jobnet, 4. Pilotforsøg i Beskæftigelses- og Integrationsforvaltningen og Sundheds- og Omsorgsforvaltningen."

Indstilling til BIU med bilag medfølger.

1. **Ejendomsdrift**

Økonomiudvalget (ØU) besluttede på sit møde den 10. juni 2014, at medfølgende indstilling sendes til høring i fagudvalgene og i CSO, før der træffes endelig beslutning på ØU’s møde den 26. august 2014. Der lægges i indstillingen op til etablering af en fælles ejendomsdriftsenhed.

Det midlertidige MED-udvalg på ejendomsdriftsområdet har den 11. juni 2014 drøftet indstillingen. Medarbejderrepræsentanterne mente, at høringsperioden var for kort.

Indstillingen til ØU med bilag medfølger.

1. **Tillidsdagsorden**

Fokus er i øjeblikket mest på

* frisættelse af institutioner
* FOA/KK partsprojektet.

Der orienteres om status.

1. **Digitalisering**

På mødet den 24. april 2014 blev aftalt, at der skal udarbejdes et notat om udviklingen af udgifterne til digitalisering, og at digitalisering skal optages som et selvstændigt punkt på dagsordenen. Som oplæg til drøftelsen sendes ’Notat – Udgifter til IT devices’ (er tidligere udsendt).

Det fremgår bl.a. af notatet, at IT til pædagogiske formål tegner sig for størstedelen af udgiftsstigningen.

1. **Forslag til mødedatoer i 2015**

Det foreslås, at der holdes følgende ordinære møder:

* 22. januar
* 23. april
* 18. juni
* 3. september
* 5. november

Derudover skal der holdes møde mellem ØU og CSO. Vi sigter efter den 25. august, men må tage forbehold for OB’s og ØU’s kalendere.

1. **Eventuelt**

**Referat**

**1. Godkendelse af referat**

Referatet af møde den 24. april 2014 blev godkendt

**2. Budget**

**Claus Juhl** henviste til den gennemgang af grundlaget for de kommende budgetforhandlinger, som Bjarne Winge havde foretaget på et møde for medlemmer af hovedsamarbejdsorganerne, fællestillidsrepræsentanterne mv. tidligere på dagen, og mente, at der herefter ikke var brug for yderligere.

Der var tilslutning hertil. Slides fra gennemgangen medfølger.

**3. Rapport om løntilskud**

**Birgitte Hansen** forklarede, at tiden er løbet fra den nuværende evaluering af løntilskud i Københavns Kommune, idet løntilskudsforløbene er blevet kortere, og det derfor ikke er muligt at evaluere forløbene på samme måde som tidligere år.

Ansættelse med løntilskud i Københavns Kommune har lavere effekt end privat ansættelse med løntilskud, men højere effekt end virksomhedspraktikker, ordinær uddannelse samt øvrig opkvalificering og vejledning. Effekten afhænger af personernes uddannelsesbaggrund. Personer med en mellemlang eller lang videregående uddannelse har størst effekt af løntilskud i Københavns Kommune.

Forløb i ØKF, TMF og BIF har effekt over gennemsnittet. Forløb i SUF, SOF og KFF har gennemsnitlige effekt, mens forløb i BUF ligger under gennemsnittet. Sidstnævnte skyldes blandt andet, at BUF har mange ufaglærte i løntilskud, som har den ringeste effekt af løntilskud. Der er stor tilfredshed med løntilskudsforløbene fra dem, der har været i løntilskud. Mere end 80 pct. vurderer, at deres faglige kompetencer og fremtidige jobmuligheder bliver styrket af et jobtræningsforløb i Københavns Kommune.

Ordningen kan komme under pres efter vedtagelsen af den nye beskæftigelsesreform, da tilskuddet pr. time vil falde fra 140 til 105 kr., hvilket vil fordyre ordningen for arbejdsgiverne.

Beskæftigelses- og Integrationsudvalget har besluttet, at hver forvaltning får en Key Account Manager med henblik på at sikre, at løntilskudspladserne bliver oprettet og besat hurtigt. Derudover vil der køre et pilotforsøg med ”fast track” i BIF og SUF i resten af 2014, hvor blot én ledig henvises til ledig løntilskudsstilling, og arbejdsgiver forpligter sig til at ansætte den henviste ledige. Det skal sikre en hurtigere visitations- og ansættelsesproces. Tillidsrepræsentant eller medarbejderrepræsentant vil som vanligt blive hørt i forbindelse med etablering af den enkelte løntilskudsstilling.

**Britt Petersen** ønskede, at CSO fremover fik en samlet opgørelse over alle ordninger, og at man anvender danske udtryk om stillingsbetegnelser mv.

**Caja Bruhn** sagde, at selv om fleksjob ikke er del af afrapporteringen, vil det være hensigtsmæssigt, at de også indgår i opgørelsen, så man samlet kan se hvor mange, der er ansat i Københavns Kommune på særlige vilkår.

**Charlotte Thim von Mehren** sagde, at nogle medarbejdere særligt ved afskedigelsesrunder bliver nervøse for, at de vil blive fyret og afløst af ansatte på særlige vilkår. Det er en stor belastning for mentorerne på arbejdspladsen.

**Claus Juhl** gav tilsagn om at fremsende den seneste opgørelse over de forskellige særordninger.

**4. Ejendomsdrift**

**Claus Juhl** sagde, at sagen om samling af ejendomsdrift har haft et meget langt forløb over flere år. Samtidigt er der ikke særligt ambitiøse mål med hensyn til effektivisering. Hvor man andre steder har effektiviseret med op til 30 %, er der her lagt op til 2 % af et samlet budget på 1,4 mia. kr. Der bør være mere interesse for effektiviseringspotentialet. Der er herudover potentiale for at opnå højere kvalitet og mere professionelle medarbejdere, hvilket kan gøre projektet attraktivt for medarbejderne.

Claus Juhl var opmærksom på, at der er kritik af processen, herunder kritik af at det midlertidige MED-udvalg ikke har været tilstrækkeligt involveret.

**Britt Petersen** var enig i, at det er en god idé at undersøge mulighederne for effektivisering på dette område, og hun kan derfor ikke anbefale at opgive projektet.

Det er en mangel, at det ikke indgår i indstillingen, at udliciterede opgaver skal hjemtages, efterhånden som de indgåede kontrakter udløber.

Der er rigtig mange gode beskrivelser i oplægget. Dog mangler der et afsnit om, at medarbejderne i den nye ejendomsdriftenhed i lighed med øvrige medarbejdere i kommunen skal understøttes i at bruge deres faglighed og i at finde på innovative løsninger. Der er lidt for meget beskrivelse af standardisering.

Der er i indstillingen regnet med et overhead på 30.000 kr. pr. decentral medarbejder. Dette beløb er for højt, og hvis det fastholdes, vil det betyde reduktion af personale med borgerkontakt.

Organisationerne ser ingen mening i en faseopdeling af overgang til ejendomsdriftenheden. Alle opgaver må med fra start, uanset hvilken forvaltning de i dag er placeret i.

Det er vigtigt, at der også i fremtiden bliver plads til, at medarbejdere kan få rum til at udføre andre opgaver end deres kerneopgaver. Som eksempel blev nævnt en pedel på en døgninstitution for børn, der om morgenen kørte børnene i skole. Denne funktion betyder, at pedellen bliver en del af helheden på institutionen, fordi han derved også får opgaver, der er forbundet med kerneydelsen.

Om processen: Der blev holdt møde i det midlertidige MED-udvalg dagen efter det møde i ØU, hvor indstillingen blev behandlet. Det er ikke i orden. Udvalget burde have haft mulighed for at drøfte indstillingen før dens endelige udformning og dermed også have haft mulighed for at videregive synspunkter til ØU.

**Claus Juhl** mente ikke, at der er behov for at drøfte alle punkter på nuværende tidspunkt og gjorde opmærksom på, at den eneste beslutning, der er truffet, er at sende sagen i høring i fagudvalgene og i CSO.

**Tania Karpatschof** – (også medlemaf det midlertidige MED-udvalg) – var enig i fornuften i, at både ledere og medarbejdere er forpligtet til altid atse på effektiviseringspotentialet, men påpegede, at den konkrete sag tilsyneladende har så stor prioritet, at det er gået ud over medinddragelsen. Tania kritiserede, at på trods af, at sagen har været til diskussion i snart to år, skal det nu gå så stærkt, at det sker på bekostning af medarbejderinddragelsen. Hun kritiserede, at det midlertidige MED først var indkaldt til møde dagen efter, at ØU havde tiltrådt indstillingen. Det midlertidige MED har dermed ikke haft reel mulighed for at kvalificere indstillingen. Desuden beklagede Tania, at man fra ledelsesside har forsøgt at skabe et misvisende billede af, at medarbejderrepræsentanterne var langt mere positive over for projektet, end det er tilfældet. Hun fremlagde et referat fra følgegruppen, hvor det er beskrevet, at det midlertidige MED-udvalg er grundlæggende positivt stemt over for projektet, hvilket hun mener i bedste fald er en alvorlig fejlfortolkning.

**Mimi Bargejani** – (ligeledes medlemaf det midlertidige MED-udvalg) – fandt processen dybt kritisabel. Indstillingen var modtaget så sent, at der ikke har været ordentlig tid til drøftelse. I betragtning af at processen har været i gang i to år, kunne det være gjort bedre. Hun tilføjede, at medarbejderrepræsentanterne er yderst utilfredse med, at høringsperioden endnu engang skal foregå hen over sommerferieperioden, hvor en meget stor del af ”baglandet” er gået på ferie.

Mimi Bargejani gav udtryk for, at der er bekymring over tidsforløbet i udlægget vedrørende ejendomsenheden. Hun var forundret over, at man ønsker at forcere en beslutning, før der er et klart overblik over, hvilke faggrupper og hvor mange medarbejdere det drejer sig om, samt hvilke opgaver man konkret ønsker samlet mv. Medarbejderrepræsentanterne oplever ikke, at de bliver holdt løbende orienteret omkring kommunens proces. Dette på trods af Claus Juhls udtalelser om, at der har været arbejdet med projektet i flere år.

Mimi Bargejani opfordrede kraftigt til, at der bliver set på mulighederne for at hjemtage allerede udliciterede opgaver, hvis en fælles ejendomsenhed overhovedet skal kunne give mening i Københavns Kommune. Hun gav også udtryk for, at man bør rykke på tidsforløbet for pilotprojektet, da det ikke virker realistisk at forestille sig, at man i perioden marts til september 2015 kan have pilotprojektet kørende for så allerede omkring 1. oktober 2015 at foretage overdragelse til den nye enhed af blandt andet ledere. Hun stillede spørgsmålstegn ved, hvor muligheden for at evaluere på forløbet så er henne.

**Claus Juhl** indvendte, at sagen har været drøftet flere gange tidligere, men han afviste ikke, at processen kunne have været bedre.

**Else Sommer** støttede etablering af fælles ejendomsdrift og gerne i videre omfang end det foreslåede. Hun mente, at alle forvaltninger, herunder blandt andet SUF skal inddrages. Det bør tydeliggøres, at effektiviseringspotentialet ligger i specialisering og kompetenceudvikling – det modsatte af at alle (efter etablering af den nye enhed) fortsætter med udføre helt de samme funktioner som nu.

**Britt Petersen** var enig i, at alle forvaltninger skal deltage og i behovet for specialisering**.** Det beskedne effektiviseringsmål på 2 % må gøre det muligt gennemføre ændringerne i indholdet af medarbejdernes jobindhold i moderat tempo.

**Birgitte Hansen** støttede også synspunktet om, at alle forvaltninger skal inddrages.

**Caja Bruhn** talte om et unødigt tidspres, der skaber nervøsitet. Der har reelt kun været ét møde i det midlertidige MED. Hun mente, at der bør ske høring af en bredere kreds, end det er besluttet. Processen bør have et længere forløb.

**Claus Juhl** sagde, at procesplanen hænger sammen med et ønske om, at spørgsmålet skal indgå i budgetforhandlingerne. Han foreslog, at organisationerne kunne sørge for en bredere høring og herefter videreformidle resultatet heraf til ØU.

**Britt Petersen** afviste dette. Det er forvaltningernes ansvar at høre inden for egne rækker.

**Gyrithe Saltorp** kommenterede kritikken ved at henvise til, at det midlertidige MED-udvalg havde fået adgang til materialet så hurtigt som det praktisk havde været muligt. Intentionen har været at inddrage medarbejderne så meget som muligt. Om den tidsmæssige placering af et pilotprojekt, sagde hun, at der ikke er noget til hinder for at fremrykke det. Der er gode erfaringer med de eksisterende kombinationsjob, og de vil derfor blive forsøgt videreført.

**Claus Juhl** takkede for konkrete forslag, som der vil blive arbejdet videre med. Han understregede, at der indtil nu kun er truffet beslutning om høring.

På forslag af **Britt Petersen** blev det besluttet at holde et ekstraordinært møde i CSO, før den 26. august, hvor ØU skal behandle sagen igen. Mødet bliver en mulighed for CSO til at kommentere det materiale, der foreligger.

**5. Tillidsdagsorden**

**Claus Juhl** sagde, at der ikke er fundet den rette måde at arbejde med frisættelse på. Lovgivning og de overordnede rammer skal naturligvis overholdes, men vi skal ikke administrativt via eksempelvis § 12 spænde ben for gode initiativer, der letter hverdagen for institutionerne eksempelvis ved at sige nej til at indføre MobilePay på institutionsniveau. Tillidsbaseret ledelse handler i høj grad om forholdt mellem leder og medarbejder.

**Else Sommer** var enig med Claus Juhl og mente, at nogle af ideerne levede på et for højt plan, og det er vigtigt, at forvaltningerne får medarbejderne med på ideerne.

**Anette Laigaard** orienterede om MeningsSamlingen. Den består af 8 medlemmer. Fire fra styregruppen for tillidsreformen og 4 er valgt på baggrund af en indstillingsrunde, hvor alle ansatte har haft mulighed for at indstille deres kollega. MeningsSamlingen har til formål at se på procedurer, regler, dokumentation mv. i SOF for at vurdere, om de giver mening, eller om de bør justeres eller helt bortfalde. Der har været 50 ansøgninger til MeningsSamlingen om afbureaukratisering, hvoraf det kun er 5-10, der har krævet store, radikale beslutninger. Resten af forslagene er håndteret på det enkelte niveau. Etablering af MeningsSamlingen er udtryk for, at SOF *vil* afbureaukratiseringen. Da MeningsSamlingen blev etableret, var der mange anklager mod de medarbejdere, der skulle forklare, hvorfor en given ordning/regel var indført, men det har ændret sig. Der skal en kulturændring til, for at der kan tales frit om afbureaukratisering af uhensigtsmæssige ordninger.

**Britt Petersen** syntes, at det er ærgerligt, at indstillingen til ØU om frisættelse af institutioner ikke indeholdt forslag om, hvordan man kommer videre med projekterne.

**Else Sommer** sagde, at tillidsdagsordenen lever i en meget lille kreds af medarbejdere i kommunen og mente, at det er vigtigt, at det bliver spredt ud til langt flere medarbejdere. Problemet er, at sagsbehandlerne i hele kommunen ikke har erfaring med at udarbejde indstillinger ud fra tillidsdagsorden.

**Jan Trojaborg** fortalte, at det efter afholdelse af KFF’s Tillidskonference i Nyborg står klart, at tillidsdagsordenen ikke er spredt ud til medarbejderne. På konferencen forpligtede medarbejderrepræsentanterne hinanden til at forsøge at være forandringsagenter for udbredelse af tillidsdagsordenen i kommunen.

**Tanja Karpatschof** sagde, at der må sættes gang i en særlig indsats for at få udbredt tillidsdagsorden hos de administrative medarbejdere.

**Claus Juhl** oplyste, at der nu ville blive taget initiativ til at se på om ØKF kan være imødekommende over for BUF’s ønsker om frisættelse. Det er også et ønske fra ØU om, at ØKF ser mere konstruktivt på at imødekomme ønsker fra forvaltningerne i forbindelse med frisættelsesforsøgene.

**6. Digitalisering**

**Helge Vagn Jacobsen** henviste til det notat, der er udsendt med dagsordenen. Notatet viser en stor stigning i udgifterne til digitalisering.

**Claus Juhl** hæftede sig ved, at en stor del af stigningen ligger inden for IT-udstyr inden for det pædagogiske område. Det udelukker imidlertid ikke, at der kan være grund til at holde øje med udgifterne for at undgå, at der kommer en unødvendig opdrift.

**Tania Karpatschof** var enig i dette synspunkt, men tilføjede, at de øgede udgifter til digitalisering kan føre til besparelser på andre udgifter, samt at det er værd at lægge mærke til, at indkøbene af særlige IPAD’s ikke synes at være til ”de almindelige administrative medarbejdere”, men derimod primært til niveau 1-3 ledere.

**Britt Petersen** havde set en formulering om, at der kunne være brug for retningslinjer om køb af IT-udstyr. Hun tog afstand fra retningslinjer med henvisning til, at indkøbene foretages for decentrale budgetter, og i ”tillidsdagsordenens ånd” må der være tillid til, at lederne handler ansvarligt.

**Claus Juhl** tvivlede på behovet for retningslinjer, men der er behov for gennemsigtighed med hensyn til udgifter til IT.

**7. Forslag til mødedatoer i 2015**

**Claus Juhl** noterede, at mødeplanen er taget til efterretning.

**Britt Petersen** ønskede, at mødet mellem CSO og ØU i 2015 bliver afviklet i juni frem for i august måned.

**8. Eventuelt**

**Britt Petersen** havde erfaret, at der findes et IT-råd, hvor der ikke er medarbejderinddragelse.

**Claus Juhl** svarede, at der er tale om ekstern rådgivning, og at medarbejderinddragelse derfor ikke er relevant. Men hvis der skal investeres i IT-udstyr eller større programmer, der påvirker hverdagen for medarbejderne, skal medarbejderne inddrages.

**Helge Vagn Jacobsen** oplyste, at det nye vagtplansystem er udsatmindst en måned og nok noget mere.

**Jan Trojaborg** oplyste, at Mai-Britt Hedegaard udtræder af CSO.

**Claus Juhl** takkede i anledning af hans forestående fratræden for de gode møder i CSO, der har givet ny viden og indsigt. Det har vist sig vigtigt at have CSO som et forum for tværgående diskussioner.

**Jan Trojaborg** sagde henvendt til Claus Juhl, at han har været medvirkende til, at Københavns Kommune på mange områder er blevet en foregangskommune. Han tænkte især på den igangværende tillidsdagsorden, hvor Claus Juhl har formået at skabe engagement for sagen.

**REFERAT**